A vállalások korlátozott számának kezelését célzó intézkedések: 11 tagállam (Belgium, Horvátország – első vállalással –, a Cseh Köztársaság Észtország, Finnország, Franciaország, Írország, Lettország, Litvánia, Hollandia és Szlovénia) a nemzetközi védelmet kérelmezők gyors áthelyezésére irányuló új tagállami szándéknyilatkozatot (a továbbiakban: hivatalos vállalások) nyújtott be összesen 1 220 személy áthelyezésére vonatkozóan. A tagállamok összesen 5 736 (Olaszország részére 1 658, Görögország részére 4 078) személy áthelyezésére vonatkozó hivatalos vállalást tettek.

2016. április 12. óta 2 581 személy érkezett Görögországba. Ez egyértelmű – az előző jelentés által lefedett időszakkal összevetve 75 %-os – csökkenést jelent, míg a szárazföldön a helyzet nagyrészt változatlan maradt. A Görögország és a Macedónia Volt Jugoszláv Köztársaság közötti határ lezárásával körülbelül 46 000 személy rekedt Görögországban a szárazföldön, és az ENSZ Menekültügyi Főbiztosa Hivatalának (a továbbiakban: UNHCR) becslése szerint e személyek 65 %-a állampolgársága szerint áthelyezésre jogosult. Április 12-e óta 10 242 személy érkezett Olaszországba, ami a 2015. évi azonos időszakhoz hasonló trendet mutat. Az elmúlt hetekben növekedett az Eritreából érkezők száma, akik között kísérő nélküli kiskorúak is vannak.

A görög menekültügyi szolgálat regisztrációs kapacitásának javítását célzó intézkedések: A görög menekültügyi szolgálat áthelyezési kérelmek feldolgozására irányuló kapacitása észlelhetően megnőtt az elmúlt hónapban a görög menekültügyi szolgálat nyilvántartási tisztviselőiből és az EASO regisztrációs szakértőiből álló vegyes csapatok létrehozásával Athénban, Theszaloníkiben és Alexandroupoliban. Ez a kapacitás várhatóan az elkövetkezendő hetekben tovább nő majd. A görög menekültügyi szolgálat a közelmúltban 21 további tisztviselőt vett fel az áthelyezési kérelmek feldolgozására. Ez a létszámnövekedés azonos számú további EASO-szakértő kiküldésével párosul majd. A menekültügyi szolgálat dublini egysége számára az EASO egy új szerver közbeszerzését és leszállítását bonyolította le, ami jelentősen fel fogja gyorsítani az áthelyezési kérelmek tagállamok számára történő megküldését, mivel az új szerver egyidejűleg több felhasználót is ki tud szolgálni.

Április 21-én az EASO közzétette a görögországi áthelyezési programot támogató szakértők rendelkezésére bocsátására irányuló 5. felhívását, amelyben legalább 62 szakértőt kért. Eddig csak 26 szakértőt jelöltek ki kiküldésre a tagállamok (Finnország, Franciaország, Litvánia, Hollandia, Románia és Svédország). Az EASO most készíti elő a regisztrációs eljáráshoz nyújtott támogatás jelentős növelését, hogy ezáltal elősegítse a Görögország által tervezett tömeges előzetes regisztrálási program lebonyolítását, amelyben tagállami szakértők is szerepet vállalnak.

A kiszolgáltatott helyzetben lévő kérelmezők, ezen belül a kísérő nélküli kiskorúak áthelyezésével kapcsolatos kihívások kezelését célzó intézkedések: A legfrissebb Eurostat adatok szerint közel 90 000 kísérő nélküli kiskorú kért menedékjogot az EU-ban 2015 során. Az EU-ban 2015-ben menedékjogot kérő kísérő nélküli kiskorúak állampolgárságát illetően a három fő csoport az afgán (a kísérő nélküli kiskorúak teljes számának 51 %-a), a szíriai (16 %) és az eritreai (6 %) volt. Ez a tendencia 2016-ban is folytatódik. Április 1. és 30. között 1 824 kísérő nélküli kiskorú érkezett Olaszországba. Görögországban – bár nem lehet tudni az azonos időszakban érkezettek pontos számát – a Társadalmi Szolidaritás Nemzeti Központja (a továbbiakban: EKKA) jelentése szerint 2016 eleje óta 1 609 kísérő nélküli kiskorút irányítottak az EKKA-hoz elszállásolás céljából. Az áthelyezésre vonatkozó tanácsi határozatokkal összhangban a tagállamoknak prioritásként kell kezelniük az EU-ba érkező kísérő nélküli kiskorúak áthelyezését. Április 12-e óta nem helyeztek át kísérő nélküli kiskorút. Ugyanakkor a következő hetekben Görögországból várhatóan 8 kísérő nélküli kiskorút Finnországba, egyet Portugáliába és kettőt Luxemburgba helyeznek át. A jelentéstételi időszakban Málta és Belgium tett eleget a kísérő nélküli kiskorúak számára fenntartott helyek növelésére vonatkozó bizottsági felhívásnak. A Görögország és Olaszország számára tett új vállalásának részeként Málta 12 férőhelyet (hatot Olaszországnak, hatot Görögországnak) ajánlott fel a kiszolgáltatott helyzetben lévő kérelmezők e kategóriájának. A Görögország számára tett új vállalás részeként Belgium 10 férőhelyet ajánlott fel a kiszolgáltatott helyzetben lévő kérelmezők e kategóriájának.

Ugyanakkor a Cseh Köztársaság, Bulgária és Észtország folytatja azt a gyakorlatot, hogy megfelelően alátámasztott indoklás nélkül vagy az áthelyezésre vonatkozó tanácsi határozatokban meghatározottaktól eltérő alapon elutasítja az áthelyezési kérelmeket. Ezen túlmenően Lengyelország továbbra is folytatja az áthelyezési eljárás tényleges felfüggesztését.

A kiszolgáltatott helyzetben lévő kérelmezők és a kísérő nélküli kiskorúak áthelyezésével kapcsolatos kihívások kezelését célzó intézkedések: További tárgyalásokra került sor a belügyminisztériummal a kísérő nélküli kiskorúak áthelyezését lehetővé tevő eljárások meghatározásáról, de ezek még nem zárultak le. A kiválasztott uniós fogadóállomásokon a megfelelő életkor-meghatározási képességeket biztosító, célzott kísérleti projektek a következő hetekben fognak megindulni. Helyénvaló növelni a kínzás és emberkereskedelem áldozatainak kezelésére irányuló kapacitást is az ilyen személyek megfelelő elhelyezésének biztosítása érdekében.

Az olaszországi befogadási kapacitás javítását célzó intézkedések: Az áthelyezések egyszerűsítésére és a kijelölt regionális központokban további helyek biztosítására irányuló erőfeszítések részeként a belügyminisztérium elszállítja a migránsokat az ilyen központokból és újakat rendez be. A második szintű befogadási kapacitások rendelkezésre állása az áthelyezést kérelmezők és a rendes menedékkérők esetében egyaránt kihívásokat jelenthet majd a nyári hónapokban, és az uniós fogadóállomások gyors működésének akadályává válhat. Az érkezési pontokról a migránsokat elszállító belföldi légi járatokra vonatkozó közbeszerzési eljárások kiírásának folyamatát a lehető leggyorsabban le kell zárni.

Az uniós fogadóállomások teljes körű működését célzó intézkedések: Jelenleg a pozzallói, lampedusai, trapani és tarantói uniós fogadóállomások működnek. Pozzallóban további munkálatokra van szükség az uniós fogadóállomás működőképességének és munkakörülményeinek további javítása érdekében. Tarantóban magasítani kell a létesítményt körülvevő kerítést és be kell szerelni a légkondicionálást a migrációs áramlások megfelelő kezelésének biztosításához. Az elmúlt napokban az érkezők kiemelkedően magas számának köszönhetően egyértelművé vált, hogy a működő uniós fogadóállomások rendelkezésre álló kapacitása nem lesz elégséges a nyári hónapokra. Ennek következményeként Olaszország további uniós fogadóállomások helyszíneit jelölte ki, amelyeket a nyár során kell megnyitni.

A görögországi befogadási kapacitás javítását célzó intézkedések: A görögországi befogadási kapacitás május 13-án 47 400 férőhely volt. Az UNHCR által a bérleti program keretében 2015 decemberében vállalt 20 000 férőhelyből május 11-én 5 368 férőhely volt elérhető, ideértve 2 514 hotelekben/házakban, 1 789 lakásokban, 875 a lagadikiai befogadóállomáson, 120 befogadó családoknál és 70 kifejezetten kísérő nélküli kiskorúak számára létesített szálláshelyeken biztosított férőhelyet. E program keretében az UNHCR összesen 6 000 férőhelyet kíván biztosítani az áthelyezést kérelmezők befogadóállomásain, amelyek minden teljeskörűen regisztrált áthelyezési kérelmezőt elszállásolnak majd. Május 13-án már 875 férőhely rendelkezésre állt a lagadikiai befogadóállomáson, és 723 migránst már elszállásoltak. Az UNHCR és a görög hatóságok jelenleg is tárgyalásokat folytatnak arról, hogy több területet bocsássanak rendelkezésre az áthelyezést kérelmezők befogadóállomásainak építésére, nevezetesen az attikai régióban.

A koordináció javítását és az áthelyezési kérelmekkel kapcsolatos válaszadási idő lerövidítését célzó intézkedések: Az uniós fogadóállomások eljárási standardjait még el kell fogadni, figyelembe véve az EU–Törökország nyilatkozatot. A Bizottság, a görög menekültügyi szolgálat, az UNHCR, az EASO és az IOM közösen kidolgozott egy áthelyezési eljárási szabályzatot azzal a céllal, hogy biztosítsák az áthelyezési eljárás zökkenőmentes és gyors végrehajtását. A szabályzat az áthelyezés felgyorsításának céljából mindegyik szereplő feladatait leírja és az áthelyezési munkafolyamat minden lépésére konkrét időkeretet határoz meg, ideértve az áthelyezési céltagállam válaszadási idejét is. A szabályzatot a tagállami összekötő tisztviselőkkel április 26-án Athénban megvitatták, és most sürgősen el kell fogadni, legkésőbb az összekötő tisztviselők következő athéni találkozóján június elején.

Általában véve, ahogy a grafikon is mutatja, a görög menekültügyi szolgálat áthelyezési kérelmek regisztrálására és benyújtására irányuló kapacitása folyamatosan nő. Amíg a regisztrálások számának növekedése a vállalások számának hasonló növekedésével párosul, az áthelyezési kérelmek benyújtására irányuló kapacitás sokkal gyorsabb ütemben nő, mint az áthelyezési céltagállamok válaszainak száma. Ez az ütembeli eltérés jelentős szűk keresztmetszetet jelenthet majd a tömeges előzetes regisztrálási program nyomon követésekor.

4.Az EASO háttértudására az érzékenyebb ügyek nyomon követéséhez is szükség lenne.

Végül az áthelyezésre vonatkozó tanácsi határozatok végrehajtására vonatkozó nyomon követés részeként a Bizottság felvetette a kötelezettségeiknek eddig eleget nem tevő tagállamokkal kapcsolatos aggályait, és ezt a jövőben is folytatni fogja.

A Bizottság a Tanács holland elnökségével, valamint az olasz és görög hatóságokkal is együttműködik az áthelyezésre és áttelepítésre vonatkozó első jelentésben, valamint a két elnökségi dokumentumban foglalt ajánlások végrehajtásának megkönnyítése érdekében, ideértve a tagállami biztonsági aggályok azonosítására szolgáló kérdőív kidolgozását, valamint az ezek kezelésére vonatkozó lehetőségek feltérképezését.

A Bizottság továbbra is helyszíni támogatást nyújt Olaszország és Görögország számára. Ennek részét képezi a görögországi áthelyezési eljárási szabályzat kidolgozásának támogatása, valamint mindkét országban az összekötő tisztviselők találkozóinak megszervezése. A Bizottság célirányos találkozókat tervez a kísérő nélküli kiskorúak áthelyezésével kapcsolatos szűk keresztmetszetek kezelésére.

Az EASO támogatni fogja a görögországi tömeges előzetes regisztrálási programot minden csapatba négy szakértő kiküldésével, és az előzetes regisztrálási programot megelőző tömegtájékoztatási kampányban is részt vesz. Az EASO az előzetes regisztrálási program lebonyolítását követően fokozni fogja a görög menekültügyi szolgálat regisztrációs tevékenységéhez nyújtott támogatását legfeljebb 70 szakértő kiküldése révén. Az áthelyezési eljárás következő lépéseivel összefüggő kapacitást hasonló módon bővíteni kell majd annak érdekében, hogy az eljárás későbbi szakaszaiban se keletkezzenek szűk keresztmetszetek.

Olaszországban az EASO menekültügyi támogató csoportjai továbbra is rugalmas megközelítést alkalmaznak a különböző partraszállási helyszíneken bevethető mobil egységek kiküldésének köszönhetően. Ezen túlmenően más kiküldéseket is gyorsan a folyamatosan változó szükségletekhez igazítanak. Május eleje óta egy EASO-szakértőt és egy kulturális közvetítőt küldtek ki a crotonei új regisztrációs központba, hogy biztosítsák az áthelyezésre jogosult újonnan érkezők időszerű nyilvántartásba vételét. Ezzel párhuzamosan a milánói kiküldéseket megszüntették a szükségletekben bekövetkezett változások miatt.

3Áttelepítés

A részt vevő államoktól kapott információk alapján a 2015. július 20-i áttelepítési program keretében 2016. május 13-ig 6 321 személyt telepítettek át 16 célországba (Ausztriába, Belgiumba, a Cseh Köztársaságba, Dániába, Finnországba, Franciaországba, Németországba, Izlandra, Írországba, Olaszországba, Liechtensteinbe, Litvániába, Hollandiába, Norvégiába, Svájcba és az Egyesült Királyságba). A programban részt vevő államok többsége jelezte, hogy áttelepítési erőfeszítései elsősorban – bár nem kizárólag – a Jordániában, Libanonban és Törökországban tartózkodó szíriaiakra irányultak.

A Törökországból történő áttelepítések száma folyamatosan nő, ahogy a tagállamok véglegesítik a Törökországból az UNHCR-en keresztül hozzájuk küldött akták értékelését. 2016. április 4. óta 177 szíriai állampolgárt telepítettek át Törökországból az 1:1 áttelepítési mechanizmus keretén belül. Svédországba érkezett közülük a legtöbb, 55 fő, ezt Németország követi 54 fővel, Hollandia 52 fővel, Finnország 11 fővel és Litvánia 5 fővel. További 723 személy áttelepítését már jóváhagyták, akik jelenleg 7 különböző uniós tagállamba történő átadásukra várnak.

Összesen 19 tagállam és egy társult állam jelezte, hogy eddig közel 12 200 helyet jelöltek ki a Törökországból történő áttelepítésekre. Ezek közül majdnem 1 900 hely várhatóan 2016 májusa és júniusa között betöltésre kerül, a Görögországból visszaküldött szíriai állampolgárok számától függően.

Ezzel párhuzamosan az Európai Bizottság elősegítette az uniós tagállamok és társult államok, Törökország, az UNHCR és az EASO közötti megbeszéléseket, hogy véglegesítsék a gyorsított eljárási standardokat, amelyek meghatározzák a különböző érintett szereplők közötti feladatmegosztást. Az eljárási standardokat végül levélváltás útján 2016. május 12-én fogadták el az uniós tagállamok, társult államok és Törökország.

Szoros egyeztetések folynak Ankarában, Brüsszelben és Genfben a műveletek további összehangolásáról, az eljárások egyszerűsítéséről és az erőforrások optimalizálásáról a megfelelően gyors és hatékony áttelepítési eljárás biztosítása érdekében, amely megfelel az 1:1 mechanizmus követelményeinek, de egyidejűleg figyelembe veszi az egyéni jelöltek szükségleteit is. E célból a Bizottság felállított egy uniós áttelepítési munkacsoportot az ankarai uniós küldöttségen belül. Az uniós tagállamokkal és társult államokkal heti találkozókra kerül sor. Arról is megegyezés született, hogy az uniós áttelepítési munkacsoport és a török migrációkezelési igazgatóság közötti technikai szintű ülésekre heti rendszerességgel kerül majd sor. Ez lehetővé teszi a konkrét kihívásokkal kapcsolatos információgyűjtést és a feljegyzések összehasonlítását. Ezen túlmenően segíthet célzott támogatást nyújtani olyan tagállamoknak, amelyek kevés vagy semmilyen tapasztalattal nem rendelkeznek az áttelepítés terén. Az UNHCR és a Nemzetközi Migrációs Szervezet (IOM) képviselőivel is biztosított a koordináció. További egyeztetésekre került sor az UNHCR által az egyes tagállamoknak továbbítandó, áttelepítésre jelöltekre vonatkozó harmonizált információcsomagról, az IOM által kínált egységes áttelepítési szolgáltatások köréről és az ankarai kiválasztási missziók során a tagállamok által esetlegesen használható közös létesítményekről (interjúszoba stb.).

A Tanács a COREPER szintjén támogatta a Bizottság által 2016. március 21-én előterjesztett javaslatot, amely arra vonatkozott, hogy a szeptember 22-i (EU) 2015/1601 tanácsi határozat módosítása révén további férőhelyeket bocsássanak rendelkezésre az áttelepítés vagy a Törökországból való jogszerű befogadás más formái céljából, a nemzetközi védelmet kérelmezők Olaszországból és Görögországból történő áthelyezése érdekében. Az Európai Parlament még nem alakította ki a módosításjavaslattal kapcsolatos véleményét.

4További teendők

Görögország olyan humanitárius válsággal néz szembe, amely az áthelyezésre vonatkozó tanácsi határozatokban rögzített tagállami kötelezettségek gyors és teljes körű végrehajtását igényli. Ami Olaszországot illeti, bár az áthelyezhető személyek száma még nem emelkedik gyorsan, az ismert szezonális migrációs minták azt mutatják, hogy az érkezők száma nagy valószínűséggel nőni fog.